text: Døde de af kulilteforgiftning?
  28 oktober 2011 kl. 08.14
  Politi jagter årsag til dødsfald i Gesten.
  Obduktion og tekniske undersøgelser skal afgøre, om to unge mænd i Gesten omkom på grund af kulilteforgiftning
  Kriminalteknikere fra politiet går i dag i gang med at undersøge, om det er forgiftning med kulilte, der ligger bag, at to unge mænd døde i deres udlejningsværelser i Gesten vest for Kolding.
  Desuden bliver de to døde obduceret på Odense Universitetshospital, hvor læger vil fastslå dødsårsagen.
  Foreløbig tyder intet på, at en forbrydelse ligger bag dødsfaldene.
  - Vi skal afsøge det hele, men foreløbig tyder intet på en forbrydelse, siger vicepolitiinspektør Jan Lambertsen, der er leder af lokalpolitiet i Vejen.
  Politiet arbejder ud fra den opfattelse, at de to mænd døde af kulilteforgiftning.
   - Vi skal blandt andet undersøge fyret, skorstenen og aftræksforholdene for at se, om vi kan finde noget, der underbygger formodningen om, at de døde af kulilteforgiftning, siger Jan Lambertsen.
  Der har ikke været brand i udlejningsværelserne, hvor de to omkomne på 23 og 25 år blev fundet.
  Det var husets udlejer, der opdagede ulykken, da han torsdag eftermiddag var ude at tilse sin ejendom. Han fornemmede røglugt og så en person ligge livløs.
  Da politi og brandfolk kom til, blev yderligere en ung mand fundet død.
  De to mænd var beboere i udlejningsværelserne, men politiet ønsker ikke at give flere oplysninger om dem, før alle pårørende er underrettet.
  Ud over de to mænd blev blev flere personer, der opholdt sig i bygningen, kørt til observation for røgforgiftning.
  